Ρόμπερτ Στιούαρτ (υποκόμης Κάσλρη)

Βιογραφία

Γεννήθηκε στο Δουβλίνο, γόνος αριστοκρατικής οικογένειας μετά την ολοκλήρωση των σπουδών του στο Κολέγιο του Αγ. Ιωάννη στο Καίμπριτζ (Κανταβριγία), ξεκίνησε περιοδεία στην Ευρώπη όταν και επισκέφθηκε την Γαλλία κατά την περίοδο της Γαλλικής Επανάστασης γενόμενος μάρτυρας της τρομοκρατίας και των καρατομήσεων που συνέβαιναν στη Χώρα. Κατά την επιστροφή του, σε ηλικία μόλις 21 ετών εισήλθε στο κοινοβούλιο της Ιρλανδίας υπό το κόμμα Ουΐνγ. Το 1795 συντάχθηκε με το κόμμα των συντηρητικών υπό του Ουΐλιαμ Πιττ του νεότερου. Τον επόμενο χρόνο που ο πατέρας του έλαβε από τον Βασιλέα Γεώργιο Γ΄ τον τίτλο του κόμη του Λοντόντερυ, έλαβε τον ευγενή τίτλο του υποκόμη του Κάσλρηγ (Castlereagh), όπου και τοποθετήθηκε σφραγιδοφύλακας, αντικαθιστώντας και τον αντιβασιλέα Πέλχαμ κατά την απουσία του λόγω υγείας. Κατά την επανάσταση της Ιρλανδίας και τον απειλούμενο κίνδυνο εισβολής των Άγγλων, ο Κάσλρηγ πιστεύοντας ότι μόνη λύση είναι η ένωση της Ιρλανδίας με την Μεγάλη Βρετανία εργάσθηκε επ΄ αυτού. Ιδιαίτερα κατά τη καταστολή της συνωμοσίας του Λόρδου Φιτζκέραλντ και της επανάστασης που ακολούθησε πρόσφερε πολύτιμη υπηρεσία στην Αγγλία, αν και από τους εθνικόφρονες συμπατριώτες του μισήθηκε. Όταν το καλοκαίρι του 1800 ψηφίσθηκε στην ιρλανδική βουλή η ένωση κάθε επίσημη θέση που κατείχε με την γενέτειρά του διεκόπη. Παρά ταύτα υπεραμύνθηκε της χειραφέτησης των καθολικών Ιρλανδών, ακόμα και ενώπιον του Βασιλέως που ήταν κάθετα αντίθετος

Πολιτική σταδιοδρομία

Ο υποκόμης Κάσλρηγ έλαβε διάφορες κυβερνητικές θέσεις στην κυβέρνηση του Πιττ όταν το 1807 διορίστηκε Γραμματέας του κράτους για τον πόλεμο και τις Αποικίες. Το 1809 όταν πληροφορήθηκε για τις σε βάρος του κατηγορίες για την ατυχή εκστρατεία του Βάλχερεν, στην Αμβέρσα, από τον Γεώργιο Κάννινγκ κάλεσε τον τελευταίο σε μονομαχία κατά την οποία και οι δύο τραυματίσθηκαν και ακολούθως παραιτήθηκαν. Κατά τους στρατιωτικούς η ρήξη μεταξύ των δύο ανδρών δεν οφειλόταν στην ανικανότητα του Κάσλρηγ για την εκστρατεία αλλά για τις ραδιουργίες του Κάννινιγκ σε βάρος του Κάσλρηγ προκειμένου να τον εκτοπίσει από την θέση του με δεδομένο ότι η εκστρατεία εκείνη που είχε σχεδιαστεί  για το τέλος Μαρτίου του 1809 πραγματοποιήθηκε τέσσερις μήνες αργότερα τον Ιούλιο του 1809. Διοριζόμενος δε διοικητής της Ιρλανδίας, στην πατρίδα του, ακολούθησε ιδιαίτερα αυταρχική πολιτική. Όταν δε η πατρίδα του έχασε την ανεξάρτητη πολιτική της ύπαρξη, το 1811, που είχε συμβάλει ο ίδιος, ανέλαβε υπουργός και το επόμενο έτος (1812) ανέλαβε το χαρτοφυλάκιο του υπουργού Εξωτερικών του Ηνωμένου Βασιλείου.
 
Από τότε η ιστορία του μέχρι το 1822 συνδέθηκε με την ιστορία της Αγγλίας. Παρότι δεν διετέλεσε ποτέ πρωθυπουργός περιεβλήθη με τόση εξουσία όσο ελάχιστοι Άγγλοι πρωθυπουργοί. Σπάνια το Βρετανικό Στέμμα είχε δείξει τόση εμπιστοσύνη, δίνοντας τόση ελευθερία δράσης.
Ο υποκόμης ή λόρδος Κάσλρηγ θεωρείται ο πρωτεργάτης του ξεσηκωμού της Ευρώπης και ειδικότερα του επιλεγόμενου έκτου συνασπισμού των μεγάλων δυνάμεων κατά της Γαλλίας και του Ναπολέοντα Α΄ την περίοδο 1813-1814, διαπραγματευόμενος ο ίδιος την τετραπλή συμμαχία με την Ρωσία, την Αυστρία και την Πρωσία φθάνοντας στη Συνθήκη των Παρισίων (1814) και στο Συνέδριο της Βιέννης αντιπροσωπεύοντας το Βρετανικό Στέμμα, για την παγίωση της ευρωπαϊκής ειρήνης, αναδειχθείς δεύτερος Μέτερνιχ. Τελικά υπήρξε ο επινοητής της Ιεράς Συμμαχίας και της λεγόμενης "πολιτικής του Κογκρέσου".

Αντιδημοτικότητα

Κατά την οικονομική κρίση του 1817 που αντιμετώπισε το Ηνωμένο Βασίλειο υποστήριξε μια πληθώρα αντιλαϊκών αλλά και κατασταλτικών μέτρων που οδήγησαν σε πολλά έκτροπα με συνέπεια να εγείρει την γενική κατακραυγή των Βρετανών. Σε κάθε δημόσια εμφάνιση αποδοκιμαζόταν έντονα. Παρά ταύτα συνέχιζε να συμμετέχει στα συνέδρια της Ιεράς Συμμαχίας. Μάλιστα είχε κανονίσει και το γενικό πλαίσιο μέσα στο οποίο θα κινούταν το επερχόμενο συνέδριο της Βερόνας το φθινόπωρο του 1822.